PROJEKTS

LATVIJAS REPUBLIKAS MINISTRU KABINETS

2013.gada \_\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.§)

**Kārtība, kādā tiek aprēķināts un piešķirts valsts atbalsts bērniem no pusotra gada vecuma līdz obligātai bērna sagatavošanas pamatizglītības ieguves uzsākšanai, ja bērns saņem šo pakalpojumu privātā izglītības iestādē**

Izdoti saskaņā ar likuma „Par valsts budžetu 2013.gadam” 51.pantu

**I. Vispārīgie jautājumi**

1. Noteikumi nosaka valsts atbalsta pašvaldību pirmsskolas iestāžu rindu likvidēšanai (turpmāk – valsts atbalsts) apmēru par vienu bērnu no pusotra gada vecuma līdz obligātai bērna sagatavošanas pamatizglītības ieguves uzsākšanai, kurš ir reģistrēts uzņemšanai tās pašvaldības pirmsskolas izglītības iestādē, kurā ir deklarēta bērna dzīvesvieta, un nesaņem pirmsskolas izglītības pakalpojumu pašvaldības izglītības iestādē (turpmāk – izglītojamais), tā piešķiršanas un izmaksas kārtību.

2. Valsts atbalsts ir paredzēts norēķiniem par pirmsskolas izglītības apguvi Izglītības iestāžu reģistrā reģistrētās privātās izglītības iestādēs, kuras īsteno licencētas vispārējās vai speciālās pirmsskolas izglītības programmas (turpmāk - privātās izglītības iestādes) un ar izglītojamā likumīgajiem pārstāvjiem ir noslēgušas līgumu par izglītības pakalpojumu sniegšanu.

3. Izglītības un zinātnes ministrija izvērtē finanšu pieprasījumus, piešķir valsts atbalstu un uzrauga tā izlietošanu.

4. Lai privātā izglītības iestāde varētu saņemt valsts atbalstu, tā reģistrē izglītojamos Valsts izglītības informācijas sistēmā.

**II. Valsts atbalsta apmērs**

5. Valsts atbalsta apmērs vienam izglītojamam tiek noteikts līdz 100 latiem mēnesī, ievērojot nosacījumu, ka valsts atbalsta un pašvaldības līdzfinansējuma kopējais apjoms (turpmāk – kopējais atbalsts) vienam izglītojamam nepārsniedz:

5.1. 160 latus Rīgas plānošanas reģionā esošā privātā izglītības iestādē;

5.2. 130 latus ārpus Rīgas plānošanas reģiona esošā privātā izglītības iestādē.

6. Pašvaldības līdzfinansējums šo noteikumu izpratnē ir saistošajos noteikumos vai līgumā noteikts pašvaldības līdzfinansējums izglītojamajam pirmsskolas izglītības pakalpojuma saņemšanai privātajā izglītības iestādē.

7. Gadījumos, ja maksa par pirmsskolas izglītības pakalpojumu privātā izglītības iestādē ir vienāda vai mazāka par šo noteikumu 5.1. un 5.2. apakšpunktā minēto kopējo atbalstu, valsts atbalsts tiek piešķirts atbilstoši starpībai starp līgumā par izglītības pakalpojumu sniegšanu noteikto pakalpojuma cenu un pašvaldības piešķirto līdzfinansējumu, bet ne vairāk par 100 latiem.

8. Gadījumos, ja maksa par pirmsskolas izglītības pakalpojumu privātā izglītības iestādē ir lielāka par šo noteikumu 5.1 un 5.2.apakšpunktā minēto kopējo atbalstu, valsts atbalsts tiek piešķirts atbilstoši starpībai starp kopējā atbalsta summu un pašvaldības piešķirto līdzfinansējumu, bet ne vairāk par 100 latiem.

9. Gadījumos, ja pašvaldības līdzfinansējums izglītojamajam ir vienāds vai lielāks par šo noteikumu 5.1 un 5.2.apakšpunktā minēto kopējo atbalstu, valsts atbalsts netiek paredzēts.

10. Valsts atbalsta līdzekļi nav paredzēti izglītojamā ēdināšanas izdevumu segšanai.

11. Privātai izglītības iestādei visā valsts atbalsta izmaksas periodā ir pienākums samazināt izglītojamā likumīgo pārstāvju līdzfinansētās daļas apmēru tādā apjomā, kas atbilst izmaksātajam kopējam atbalsta apmēram.

12. Valsts atbalsta līdzekļi netiek piešķirti par dienām, kad izglītojamais bez attaisnojoša iemesla neapmeklē privāto izglītības iestādi. Šādā gadījumā valsts atbalsts tiek aprēķināts proporcionāli apmeklēto dienu skaitam. Par attaisnojošu iemeslu šo noteikumu izpratnē ir uzskatāma bērna prombūtne veselības stāvokļa pasliktināšanās dēļ, ko apliecina ģimenes ārsta izsniegta izziņa.

13. Valsts atbalsta izmaksa privātās izglītības iestādei tiek pārtraukta ar nākamā mēneša pirmo datumu pēc tam, kad bērnam tiek piedāvāta vieta pašvaldības izglītības iestādē. Ja izglītojamais tiek uzņemts pašvaldības pirmsskolas izglītības iestādē, valsts atbalsts par privātās izglītības iestādes sniegtajiem pakalpojumiem tiek aprēķināts proporcionāli izglītojamā apmeklēto dienu skaitam.

**III. Valsts atbalsta piešķiršanas kārtība**

14. Valsts atbalsts par 2013.gada septembri, oktobri, novembri un decembri privātai izglītības iestādei tiek piešķirts pēc finanšu pieprasījuma iesniegšanas Izglītības un zinātnes ministrijā. Privātā pirmsskolas izglītības iestāde finanšu pieprasījumu valsts atbalsta saņemšanai par iepriekšējo mēnesi aizpilda atbilstoši šo noteikumu 1.pielikumam un līdz katra nākamā mēneša piektajam datumam nosūta Izglītības un zinātnes ministrijai. Privātā pirmsskolas izglītības iestāde finanšu pieprasījumu nosūta pa pastu ierakstītā vēstulē vai elektroniska dokumenta veidā atbilstoši normatīvajiem aktiem par elektronisko dokumentu noformēšanu.

15. Pašvaldības līdz katra mēneša piektajam datumam nosūta Izglītības un zinātnes ministrijai informāciju par bērniem, kuri iepriekšējā mēnesī bija reģistrēti uzņemšanai pašvaldības pirmsskolas izglītības iestādē, bet saņēma pakalpojumu privātā izglītības iestādē. Pašvaldība informāciju par izglītojamajiem aizpilda atbilstoši šo noteikumu 2.pielikumam, sniedzot informāciju par bērniem, kuriem netika piedāvāts pakalpojums pašvaldības pirmsskolas izglītības iestādē. Pašvaldība informāciju Izglītības un zinātnes ministrijai nosūta pa pastu ierakstītā vēstulē vai elektroniska dokumenta veidā atbilstoši normatīvajiem aktiem par elektronisko dokumentu noformēšanu.

16. Izglītības un zinātnes ministrija pēc informācijas saņemšanas veic maksājumu attiecīgās privātās izglītības iestādes kontā kredītiestādē līdz katra mēneša15.datumam.

17. Valsts atbalsts par 2013.gada decembri privātai izglītības iestādei tiek piešķirts, pamatojoties uz tās iesniegto finansējuma pieprasījumu par novembri. Ja pēc privātās izglītības iestādes decembra finanšu pieprasījuma saņemšanas tiek konstatēta valsts atbalsta pārmaksa, privātā izglītības iestāde mēneša laikā neizlietotos valsts atbalsta līdzekļus ieskaita Izglītības un zinātnes ministrijas atvērtajā kontā Valsts kasē normatīvajos aktos noteiktajā kārtībā. Izglītības un zinātnes ministrija neizlietotos valsts atbalsta līdzekļus pārskaita valsts pamatbudžeta ieņēmumos.

18. Ja izglītojamais, kurš saņem valsts atbalstu, tiek deklarēts citā pašvaldībā, un turpina izglītības ieguvi privātajā izglītības iestādē, valsts atbalsta piešķiršana tiek atkārtoti izvērtēta atbilstoši situācijai pašvaldībā, kurā tiek deklarēta izglītojamā dzīvesvieta.

**IV. Noslēguma jautājums**

19. Noteikumi ir spēkā līdz 2013.gada 31.decembrim.

Ministru prezidents V.Dombrovskis

Vides aizsardzības

un reģionālās attīstības ministrs E.Sprūdžs

Iesniedzējs:

Vides aizsardzības un reģionālas

attīstības ministrs E.Sprūdžs

Vīza:

Valsts sekretārs A.Antonovs

26.06.2013. 15:42

812

A.Eglītis

66016777, andris.eglitis@varam.gov.lv